Arendalsfeltet
Store norske leksikon,Realfag,Geologi,Norges geologi
Arendalsfeltet, geologisk provins mellom Fevik og Tvedestrandsfjorden, som særlig er kjennetegnet ved mange forekomster av kalksilikat-bergarter og jernmalm. Kalksilikat-bergartene antas å ha blitt til ved regionalmetamorfose av urene kalksteiner eller de kan være dannet som skarn på grensen mellom kalksteiner og inntrengte granittiske smelter.
Den eldste gruven i Arendalsfeltet ble opprettet i 1660-årene i Barbudalen, ikke langt fra Arendal sentrum. Senere ble det utvunnet jernmalm en rekke andre steder, og Arendalsfeltet var en tid landets viktigste jernmalmfelt. I perioden 1620–1870 leverte gruvene herfra 2/3 av all malm som ble brukt ved norske jernverk. Den siste gruven, Bråstad, ble nedlagt i 1975. Les mer i Store norske leksikon Agder geologi og landformer i Norge